2002/237/EY: Komission päätös, tehty 21 päivänä maaliskuuta 2002, tiettyjen kolmansista maista tuotavien tuote-erien fyysisten tarkastusten harventamisesta neuvoston direktiivin 90/675/ETY mukaisesti tehdyn päätöksen 94/360/EY muuttamisesta (ETA:n kannalta merkityksellinen teksti) (tiedoksiannettu numerolla K(2002) 1121)



Virallinen lehti nro L 080 , 23/03/2002 s. 0040 - 0041



Komission päätös, tehty 21 päivänä maaliskuuta 2002, tiettyjen kolmansista maista tuotavien tuote-erien fyysisten tarkastusten harventamisesta neuvoston direktiivin 90/675/ETY mukaisesti tehdyn päätöksen 94/360/EY muuttamisesta (tiedoksiannettu numerolla K(2002) 1121) (ETA:n kannalta merkityksellinen teksti) (2002/237/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1) ja erityisesti sen 10 artiklan, sekä katsoo seuraavaa: (1) Direktiivillä 97/78/EY kumottiin ja korvattiin neuvoston direktiivi 90/675/ETY(2), jonka nojalla oli laadittu tiettyjen kolmansista maista tuotavien tuote-erien fyysisten tarkastusten harventamisesta tehty päätös 94/360/EY(3). (2) Sen jälkeen, kun Amerikan yhdysvalloista tuodusta lihasta oli löydetty kasvua edistäviä ksenobioottisia hormoneja, komission päätöksellä 1999/302/EY(4) muutettiin päätös 94/360/EY sellaisen tehostetun järjestelmän käyttöön ottamiseksi, jolla valvotaan kyseisestä maasta tuotavaa tuoretta naudanlihaa ja muita naudan osia, ei kuitenkaan biisoninlihaa ja muita biisonin osia. (3) Näiden jäämien löytämisen jälkeen Amerikan yhdysvaltojen viranomaiset tehostivat ilman hormoneja kasvatettua karjaa koskevaa ohjelmaansa (hormone-free cattle programme) kesäkuussa 1999, mutta komission elintarvike- ja eläinlääkintäviraston Yhdysvaltoihin tekemällä tarkastuskäynnillä ohjelmassa havaitsemien lisäongelmien vuoksi kyseinen ohjelma keskeytettiin heinäkuussa 1999 ja aloitettiin myöhemmin uudestaan syyskuussa 1999 tehostetussa muodossa (non-hormone-treated cattle programme). (4) Komission päätöksellä 1999/518/EY(5) muutettiin edelleen yhteisön rajatarkastusasemilla toteutettavia tarkastustoimenpiteitä stilbeenien varalta tehtävien erityistestien sisällyttämiseksi niihin sen jälkeen, kun Sveitsin toimivaltaiset viranomaiset olivat havainneet Yhdysvalloista tuodussa naudanlihassa dietyylistilbestrolia (DES). (5) Komissio teki valvontaohjelmasta saatujen myönteisten tulosten perusteella syyskuussa 2000 päätöksen 2000/583/EY(6), jolla harvennetaan Amerikan yhdysvalloista tuotavan tuoreen lihan tarkastusten tiheyttä siten, että kaikkien tuote-erien sijasta tarkastetaan ainoastaan 20 prosenttia tuote-eristä. Mainitulla päätöksellä poistetaan niin ikään jäsenvaltioiden velvoite sallia ainoastaan sellaisten erien pääsy alueelleen, joiden osalta tutkimusten ja analyysien tulokset ovat hyväksyttäviä. (6) Kyseinen päätös oli ensimmäinen toimenpiteistä, joilla pyritään asteittain luopumaan kokonaan velvoitteesta tehdä kaikille fyysiseen tarkastukseen valituille lähetyksille hormoneja mittaava testi, ja päätöstä oli määrä tarkastella uudelleen uusien testitulosten perusteella päätöksen 1999/302/EY 2 artiklan mukaisesti. (7) Päätöksillä 1999/302/EY ja 1999/518/EY käyttöön otetuissa lisätarkastuksissa ja Euroopan yhteisön ylimääräisen hormonien valvontaohjelman osana tehdyissä kokeissa ei ole tällä välin paljastunut yhtään positiivista tuoreen naudanlihan ja muiden naudan osien näytettä. (8) Tästä syystä on aiheellista kumota vaatimus, jonka mukaan 20 prosenttia Yhdysvalloista tuoduista lihaeristä on tarkastettava hormonien varalta, ja laboratoriotestien osalta kyseistä lihaa on kohdeltava samoin perustein kuin muista kolmansista maista tuotua lihaa. (9) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Muutetaan päätös 94/360/EY seuraavasti: Kumotaan 1 a artikla. 2 artikla Tämä päätös on osoitettu kaikille jäsenvaltioille. Tehty Brysselissä 21 päivänä maaliskuuta 2002. Komission puolesta David Byrne Komission jäsen (1) EYVL L 24, 30.1.1998, s. 9. (2) EYVL L 373, 31.12.1990, s. 1. (3) EYVL L 158, 25.6.1994, s. 41. (4) EYVL L 117, 5.5.1999, s. 58. (5) EYVL L 197, 29.7.1999, s. 50. (6) EYVL L 246, 30.9.2000, s. 67.